
הכנסת התשע-עשרה
נוסח לא מתוקן

מושב שלישי
<פרוטוקול מס' 336>
מישיבת ועדת העבודה, הרווחה והבריאות
יום שלישי, י' בכסלו התשע"ה (02 בדצמבר 2014), שעה 15:00
<סדר היום:>
הצעת חוק הודעה לעובד (תנאי עבודה) (תיקון מס' 6), התשע"ה-2014, של חה"כ חיים כץ, מיקי רוזנטל, יריב לוין, אורלי לוי אבקסיס, אילן גילאון, שולי מועלם-רפאלי, יעקב מרגי, נחמן שי, מיכל בירן, איתן כבל, אורי מקלב, שמעון סולומון, ניצן הורוביץ, עדי קול, מרב מיכאלי, שמעון אוחיון, מירי רגב, בועז טופורובסקי (פ/2164)
נכחו:

<חברי הוועדה:> 
חיים כץ – היו"ר
עדי קול

מיקי רוזנטל

<מוזמנים:> 
	אורי שיינין
	–
	רפרנט תעסוקה באג"ת, משרד האוצר

	נעמי היימין- רייש
	–
	מנהלת תחום בכירה רגולציה וחקיקה, הסוכנות, משרד הכלכלה

	הילה רענן
	–
	עו"ד, תחום עבודה ועיסוקים, משרד הכלכלה

	דן אורן
	–
	עו"ד, ראש אשכול חברתי, משרד המשפטים

	בשארה פארן
	–
	עו"ד, לשכה משפטית, נציבות שירות המדינה

	חניתה חפץ
	–
	לוביסטית (פוליסי), התאחדות התעשיינים


<ייעוץ משפטי: >
נעה בן שבת
<מנהלת הוועדה:>
וילמה מאור
<רשמת פרלמנטרית:>
שרון רפאלי
<הצעת חוק הודעה בהליכי מיון וקבלה לעבודה, התשע"ה-2014>
<היו"ר חיים כץ:>
צהריים טובים. היום יום שלישי בשבוע, י' בכסלו, 2 בדצמבר 2014. אני מתכבד לפתוח את יישבת ועדת העבודה, הרווחה והבריאות בנושא הצעת חוק הודעה בהליכי מיון וקבלה לעבודה, התשע"ה-2014 של חבר הכנסת חיים כץ. 
בדיון הקודם אמרנו שנעשה הרבה דברים, אבל מה לעשות – הכנסת התפזרה. יחד עם זה אני רוצה להדגיש שהצעת החוק הזאת לא מדברת על מסעדות. מוציאה מסעדות, מוציאה מפעלים עד 20 עובדים.
<נעה בן שבת:>
במסעדות זה אומר גם השף במסעדה? 

<היו"ר חיים כץ:>
השף במסעדה. כל מה שנוגע למסעדה מוציאים החוצה. מוציאה עסקים קטנים עד 20 עובדים שזה מכסה 40,000 מפעלים במדינת ישראל; מתייחסים למתן תשובה רק למי שהוזמן לראיון או עבר מבחני פילת. 
<נעה בן שבת:>
ואם הוא יוזמן לבדיקת פוליגרף או לתחקיר ביטחוני, זה לא נחשב? 
<היו"ר חיים כץ:>
לא, אז הוא היה מוזמן לראיון, הושקע כסף. 

<מיקי רוזנטל:>
או לראיון או למבחני מיון. 

<היו"ר חיים כץ:>
אף אחד לא נשלח לפוליגרף אם הוא לא עבר ראיון. לא לוקחים מישהו ומשלמים לפוליגרף 800 שקל - -
<מיקי רוזנטל:>
זה מבחן מיון. זה סוג של מיון. 

<היו"ר חיים כץ:>
הוא לא נשלח לפוליגרף. אף בעל עסק לא משקיע על פוליגרף במצב כזה. 

<נעה בן שבת:>
אז למה אנחנו לא יכולים להישאר בהגדרה הנוכחית? 

<היו"ר חיים כץ:>
כי היינו צריכים לשבת עם המשרדים. אני יודע שהכנסת מתפזרת, אז אני רוצה להיות אקסטרה לארג' יותר ממה שהתכוננתי להיות עם המשרדים. 
<נעה בן שבת:>
אז אתה בעצם אומר שאנחנו מדברים על ראיון או בחינה בהשתתפות העובד. 
<היו"ר חיים כץ:>
בחינה שהעובד השתתף בה. מה רצית, שאמא שלו תשתתף? בחינה בהשתתפות מי? 
<נעה בן שבת:>
בסדר, אני רק רוצה. שלא יגידו - -
<היו"ר חיים כץ:>
יש גבול לשאלות. הוא לא יקבל תשובה אם הוא לא היה במבחן. אם השכן שלו היה במבחן הוא לא צריך לקבל תשובה. 
יש למישהו משהו להגיד? 

<אורי שיינין:>
אני מאגף תקציבים. הייתה סוגיה נוספת שעלתה בדיון הקודם, האם זה ייכנס לחוק הגברת האכיפה או לא. אנחנו ביקשנו שלא. 
<היו"ר חיים כץ:>
לא ייכנס לחוק הגברת אכיפה. 

<נעה בן שבת:>
זאת אומרת לא יטילו על זה עיצום כספי. 

<היו"ר חיים כץ:>
לא יטילו עיצום כספי. 

יש לעוד מישהו משהו להגיד? 

<הילה רענן:>
אני ממשרד הכלכלה. אנחנו עם האוצר בעניין הזה – אנחנו גם מבקשים שלא יהיה עיצום כספי. 

<היו"ר חיים כץ:>
אמרתי שלא. 

<הילה רענן:>
אוקיי. 

<בשארה פראן:>
אני מנציבות שירות המדינה. בהמשך להערות שלך, שזה ייכנס לנוסח כי זה לא תואם - -
<היו"ר חיים כץ:>
ייכנס לנוסח. היא תנסח. 

<נעה בן שבת:>
מה לא נכנס לנוסח? 

<היו"ר חיים כץ:>
נועה, דברי אלי. 

<נעה בן שבת:>
אני לא יודעת מה הוא אמר. 

<היו"ר חיים כץ:>
הוא אמר שכל ההערות שלי ייכנסו לנוסח. 

<נעה בן שבת:>
הנושא של המסעדות - - -

<היו"ר חיים כץ:>
כן. כל מה שהערתי בהערות, ושלא יחול עיצום כספי. 

יש עוד מישהו? 

<נעמי היימין- רייש:>
אנחנו מבקשים להגדיל מעל 20 עובדים. 20 עובדים זה עסק קטן. אנחנו מבקשים שההחרגה תחול על עסקים עד 50 עובדים. 

<היו"ר חיים כץ:>
לא. 

<נעה בן שבת:>
יש מספר של 25 עובדים שחלה עליו החובה לפרסום תקנון הטרדה מינית, אם אני לא טועה. 
<היו"ר חיים כץ:>
אוקיי. אז שיהיה 25 עובדים. 

<הילה רענן:>
משרד הכלכלה יצטרך לבדוק את זה. 

<היו"ר חיים כץ:>
אין לכם זמן. תוכלו להצביע נגד או להגיש הסתייגויות. 
<הילה רענן:>
אז נגיש הסתייגות בעניין הזה. 
<היו"ר חיים כץ:>
בסדר גמור. 

<נעה בן שבת:>
אדוני, זה חל גם על עובדי קבלן? 
<היו"ר חיים כץ:>
לא, זה לא חל על חברות קבלניות. 
<נעה בן שבת:>
אנחנו חשבנו לשלב את הנוסח בחוק הודעה לעובד (תנאי עבודה). 

<היו"ר חיים כץ:>
באיזה יום אנחנו? 

<נעה בן שבת:>
הנוסח שהנחתי פה היום כבר עושה את הדבר הזה. 

<היו"ר חיים כץ:>
לכם זה מפריע? 

<דן אורן:>
לא. 

<הילה רענן:>
לנו גם לא. 

<היו"ר חיים כץ:>
בסדר, לא מפריע לי. 

<נעה בן שבת:>
עוד הערה שקיבלנו מההסתדרות. יש אפשרות היום לקבוע סוגי עובדים במקומות עבודה שהוראות חוק זה לא יחולו עליהם. זה השר באישור ועדת העבודה, הרווחה והבריאות. בהתייעצות עם ארגוני העובדים הם ביקשו - - -

<היו"ר חיים כץ:>
לא, ממש לא. 


אחרי שהבהרנו הכול נעבור להקראה. אני רוצה שזה יונח מחר על שולחן הכנסת. 

<נעה בן שבת:>
אני אשתדל מאוד, אדוני, אני לא מתחייבת. 

<היו"ר חיים כץ:>
אין ברירה. 

<נעה בן שבת:>
אני אעשה מאמץ, אבל אני לא יכולה להתחייב. 

<היו"ר חיים כץ:>
אין ברירה, נעה, אין ברירה. 

<נעה בן שבת:>
אני רק לא יכולה להתחייב. אני מבינה את לחץ הזמנים. 
<היו"ר חיים כץ:>
אז תביאי את כל עורכי הדין שיש לך - -

<נעה בן שבת:>
שאין לי. 

<היו"ר חיים כץ:>
את כל מי שיש לך. שלא יהיה בבית. שיהיה פה וינסח. 

<נעה בן שבת:>
אני לא יכולה להביא. 
<היו"ר חיים כץ:>
את לא יכולה? 

<נעה בן שבת:>
היא בחופשת לידה, אני לא יכולה. 
<היו"ר חיים כץ:>
לא בחופשת לידה. אבל אלה שבחופשות אחרות - -

<נעה בן שבת:>
אני לא יכולה להביא בחופשת מחלה. 

<היו"ר חיים כץ:>
אז בשביל מה אנחנו באים לעבוד פה? 

<נעה בן שבת:>
אדוני, אני אעשה כל מאמץ. אני לא מבינה למה אנחנו צריכים לעמוד במצב כזה שעכשיו אני צריכה להזכיר מה כל אחד - -

<היו"ר חיים כץ:>
כי מפזרים את הכנסת. יש לנו פה ארבעה חוקים: חוק אומנה, חוק הגדלת מיסוי, החוק הזה וביטוח לאומי, שאין ברירה – מפזרים את הכנסת. זה לא בימים רגילים. בימים רגילים הכול בסדר. 
תעברי להקראה. 

אני אדבר עם יולי אדלשטיין שיביא יועצים משפטיים. 

<נעה בן שבת:>
(הקראה):
הצעת חוק הודעה לעובד (תנאי עבודה) (תיקון – הודעה בהליכי מיון וקבלה לעבודה), התשע"ה–2014
	תיקון סעיף 1
	1.
	בחוק הודעה לעובד (תנאי עבודה), התשס"ב–2002 (להלן– החוק העיקרי), בשם החוק, אחרי "לעובד" יבוא "ולמועמד לעבודה" ואחרי "תנאי עבודה" יבוא "והליכי מיון וקבלה לעבודה".

	תיקון סעיף 1
	2.
	בסעיף 1 לחוק העיקרי, במקום "ההודעה" יבוא "הודעה על תנאי עבודה".

	תיקון סעיף 2
	3.
	בסעיף 2 לחוק העיקרי –

	
	
	(1)
בסעיף קטן (א), ברישה, אחרי "בהודעה" יבוא "על תנאי עבודה";

	
	
	(2)
בסעיף קטן (ב), אחרי "ההודעה" יבוא "לפי סעיף זה";

	
	
	(3)
בסעיף קטן (ג)(1), בסופו יבוא "לפי סעיף זה".

	הוספת סעיף 3א
	4.
	אחרי סעיף 3 לחוק העיקרי יבוא:

	
	
	" מסירת הודעות למועמד לעבודה
	3א.
	(א)
מעסיק ימסור למועמד לעבודה המשתתף בהליכי מיון לעבודה הודעה בכתב על –

	
	
	
	
	
	
	
	(1)
התקדמות הליכי המיון לעבודה; הודעה כאמור תימסר אחת לשלושה חודשים לפחות מיום תחילת השתתפות המועמד בהליכי המיון;


<היו"ר חיים כץ:>
תורידי את זה ל-60 יום. 

<נעה בן שבת:>
אחת לחודשיים לפחות? 

<היו"ר חיים כץ:>
כן. דיברתי עם האוצר, והם אמרו שזה מקובל עליהם. לא עם הפקידים, כנראה. 
<נעה בן שבת:>
(הקראה):

	
	(1)
התקדמות הליכי המיון לעבודה; הודעה כאמור תימסר אחת לחודשיים לפחות מיום תחילת השתתפות המועמד בהליכי המיון;

	
	(2)
אי-קבלתו לעבודה של המועמד; הודעה כאמור תימסר לא יאוחר מ-14 ימים מהיום שבו אדם אחר התקבל לעבודה שלגביה נערכו הליכי המיון.

	(ב)
הודעות לפי סעיף קטן (א) יכללו, בין השאר, את אלה:

	
	(1)
שם המעסיק ושם המועמד לעבודה;

	
	(2)
מועד תחילת הליכי המיון לעבודה, וזהות הגורם שעורך את הליכי המיון – אם אינו המעסיק;

	
	(3)
התפקיד או המשרה שלגביהם נערכים הליכי המיון;

	
	(4)
שמו של שולח ההודעה מטעם המעסיק ותפקידו.

	(ג)
לעניין סעיף זה –

	
	"הודעה" – לרבות הודעה באמצעי אלקטרוני או אמצעי טכנולוגי אחר;

	
	"הליכי מיון לעבודה" – ראיון או בחינה;

	5. בסעיף 6 לחוק העיקרי, אחרי "עובד" יבוא "או מועמד לעבודה".

	6. בסעיף 9 לחוק העיקרי – 

	(1)
האמור בו יסומן "(א)" והסיפה החל במילים "ואם היה בעובד נער" – תימחק;

	(2)
אחרי סעיף קטן (א) יבוא:

	"(ב)
הוראות סעיפים 2 ו-3 לא יחולו על נער שתקופת עבודתו אינה עולה על שבעה ימים.


<נעה בן שבת:>
סליחה, אדוני, אני רוצה להוסיף: מה שתיקנו קודם משאיר שהחוק כולו לא חל על עובד שמועסק לתקופה של פחות מ-30 ימים. אנחנו מוסיפים: "עובד שמועסק בענף ההסעדה", ואנחנו מדברים על מקומות עבודה שמעסיקים פחות מ-25 עובדים. 

<היו"ר חיים כץ:>
בסוגריים "עסקים קטנים". אתמול הם היו אצלי אז למדתי מה זה עסקים קטנים. 
<מיקי רוזנטל:>
ההגדרה היא לא רק מספר העובדים? 
<היו"ר חיים כץ:>
לא, למדתי כמה כסף משיתים עליהם. מה רוצים לעשות להם בדמי טיפול. 

<נעה בן שבת:>
25 עובדים זה המדד. 

<היו"ר חיים כץ:>
לפי בקשתך בחוק הטרדות מיניות. 

<נעה בן שבת:>
(הקראה):
	
	(ג)
השר, באישור ועדת העבודה הרווחה והבריאות של הכנסת, רשאי לקבוע סוגי עבודות או מקומות עבודה שהוראות סעיף 3א לא יחולו לגביהם".


<נעה בן שבת:>

את סעיף אנחנו 7 מוחקים כי הוא סעיף העיצום הכספי. אנחנו מתקנים את החוק להגברת האכיפה של דיני עבודה בתוספת השנייה: 

	
	(2)
 בחלק ב', בפסקה (14), במקום "לחוק הודעה לעובד (תנאי עבודה)" יבוא "לחוק הודעה לעובד ולמועמד לעבודה (תנאי עבודה והליכי מיון וקבלה לעבודה)".


<דן אורן:>
למה מורידים את זה? 

<נעה בן שבת:>
מורידים את פסקה (1) שהיא בעניין העיצום הכספי, ואנחנו נשארים עם פסקה (2) שהיא רק שינוי טכני של שם החוק. כיוון שאנחנו משנים פה את שם החוק ל"חוק הודעה לעובד ולמועמד לעבודה" - -

<דן אורן:>
אה.

<היו"ר חיים כץ:>
משרד המשפטים, אתה מסכים. אתה נחמד.
<דן אורן:>
נדיב מצדי. 

<היו"ר חיים כץ:>
אתה אקסטרה-לארג'. לא יודע מה קרה. 

<דן אורן:>
ברוח הלארג'יות של היושב-ראש. 

<נעה בן שבת:>
(הקראה):
	תיקון חוק בית הדין לעבודה
	8.
	בחוק בית הדין לעבודה, התשכ"ט–1969, בתוספת השנייה, במקום "חוק הודעה לעובד (תנאי עבודה)" יבוא "חוק הודעה לעובד ולמועמד לעבודה (תנאי עבודה והליכי מיון וקבלה לעבודה)".

	תיקון חוק העבירות המינהליות
	9.
	בחוק העבירות המינהליות, התשמ"ו–1985, בתוספת הראשונה, במקום "חוק הודעה לעובד (תנאי עבודה)" יבוא "חוק הודעה לעובד ולמועמד לעבודה (תנאי עבודה והליכי מיון וקבלה לעבודה)". 


<נעה בן שבת:>
אני רוצה להבהיר שכל התיקונים האלה מתקנים את שם החוק, אבל גורמים לכך שלא יהיו עבירות מנהליות ולא תהיה עבירה פלילית - -
<היו"ר חיים כץ:>
בסעיפים האחרים. 

<דן אורן:>
זה משהו טכני לחלוטין. 

<היו"ר חיים כץ:>
מצוין. 

<נעה בן שבת:>
(הקראה):

	תחילה והוראת מעבר
	10.
	(א)
תחילתו של חוק זה ________ ימים מיום פרסומו (להלן – יום התחילה).


<נעה בן שבת:>
אנחנו צריכים לקבוע תוך כמה ימים הוא ייכנס לתוקפו; תוך כמה זמן אנחנו רוצים שאנשים יתחילו לשלוח הודעות? 
<היו"ר חיים כץ:>
כמה זמן זה ייקח? 
<נעה בן שבת:>
נראה לי שאם מיום הפרסום קובעים תקופה של 30 ימים זה מאפשר להיערך. 
<היו"ר חיים כץ:>
מיום הפרסום 45 יום. 

<נעה בן שבת:>
	
	(ב)
על אף האמור בסעיף 3א(א)(1) לחוק העיקרי כנוסחו בסעיף 4 לחוק זה, הודעה ראשונה לפי אותו סעיף בהליכי מיון שהחלו לפני יום התחילה וטרם התקבל אדם לעבודה לפיהם תימסר בתוך שלושה חודשים מיום התחילה.


<היו"ר חיים כץ:>
שלושה חודשים? אמרנו 45 יום. 

<נעה בן שבת:>
אמרת 60 ימים. תוך חודשיים, סליחה. 

<היו"ר חיים כץ:>
אמרתי 45 יום. 

<נעה בן שבת:>
לא, החוק ייכנס לתוקפו 45 ימים מיום פרסומו; מיום התחילה אדם שכבר עבר הליכי מיון, אנחנו צריכים לתת להם זמן למסור את ההודעה, אז זה יהיה תוך חודשיים מיום התחילה. 

<היו"ר חיים כץ:>
מאה אחוז. 

מי בעד הצעת החוק כפי שהוקראה? מי נגד? 

הצבעה
בעד החוק – פה-אחד
נגד – אין
נמנעים – אין 

החוק אושר. 

<היו"ר חיים כץ:>
הוועדה אישרה את הצעת החוק ברוב של כל חברי הכנסת שנמצאים פה – שלושה במספר. אני מקווה שהוא יספיק לעלות למליאה בקריאה השנייה והשלישית, ויירשם בספר החוקים של מדינת ישראל. 

תודה רבה, הישיבה נעולה. 

<הישיבה ננעלה בשעה 15:20.>
